ועדת הפנים והגנת הסביבה, כנסת 20, פרוטוקול מספר 408, 2017-05-17 09:00

דוד אמסלם: בוקר טוב לכולם.

דוד אמסלם: אני מתכבד לפתוח את ועדת הפנים והגנת הסביבה בנושא הצעת חוק הדרכונים (תיקון - מתן דרכון לעולה), התשע"ז-2017.

דוד אמסלם: הצעת חוק של חבר הכנסת עודד פורר ויוליה מלינובסקי, בבקשה חבר הכנסת פורר.

עודד פורר: תודה אדוני.

עודד פורר: אני חייב לומר שכשביקשתי את הצעת החוק הזו הרבה אנשים הופתעו ולא ידעו בכלל על התהליך הזה שצריך לעבור עולה כדי לקבל דרכון.

עודד פורר: לפני זה צריך להבין את התהליך שקיים היום, עולה שמגיע לישראל מקבל כמובן את האזרחות הישראלית, את כל זכויות האזרח ואת כל החובות שלו כאזרח.

עודד פורר: לפעמים הוא מגיע ומתגייס מיד לצה"ל.

עודד פורר: אבל כשהוא רוצה לצאת מהארץ, הוא לא זכאי לקבל דרכון.

עודד פורר: התקנות שקבע משרד הפנים, אגב, תקנות שתוקנו לפני עשרות שנים בשנת 64 במקור, קבעו שעולה, כדי לקבל דרכון, צריך להיות בשנה הראשונה 90% מזמנו בישראל.

עודד פורר: זאת אומרת שאם הוא נוסע פעם בחודש לסוף שבוע בחו"ל, הוא כבר לא עומד בפרמטרים כדי לקבל דרכון.

עודד פורר: זו המשמעות של 90% מהזמן בישראל.

עודד פורר: בשנה השנה הוא מחויב ל-70% מהזמן וכך לאט-לאט זה הולך ופוחת.

דוד אמסלם: אחרי כמה שנים הוא מקבל את הדרכון?

עודד פורר: אחרי חמש שנים.

עודד פורר: אלא אם כן הוא היה כל השנה הראשונה בארץ, לא יצא ממנה.

דוד אמסלם: זאת אומרת שהתנאי הראשון הוא שהוא יהיה בשנה הראשונה 90% מהזמן.

דוד אמסלם: אם עמד בקריטריון הזה אין בעיה.

דוד אמסלם: אם נניח עמד רק ב-80%, אומרים לו חכה לשנה השנייה ותשהה 70% וכך הלאה.

דוד אמסלם: בוקר טוב כבוד שרת העלייה והקליטה.

עודד פורר: התהליך הזה הוביל למצב בו ישנם עולים רבים שמתניידים עם תעודת מעבר.

עודד פורר: צריך להבין מה המשמעות של תעודת מעבר עבור העולה ובכלל עבור אזרח, יודע מי שנסע אי פעם עם תעודת מעבר לחו"ל.

עודד פורר: תעודת מעבר ניתנת בדרך-כלל לאזרח שהוא בעייתי.

עודד פורר: אסיר משוחרר למשל בהרבה מדינות לא מקבל דרכון אלא תעודת מעבר.

עודד פורר: אותו עולה שהגיע לישראל, בהרבה מקרים ויתר על האזרחות שלו במדינת האם, לא מקבל דרכון אלא תעודת מעבר.

עודד פורר: הוא איש עסקים, העולם גלובלי, הוא נוסע לחו"ל עם תעודת מעבר ומתחיל לעבור חקירות במדינות אחרות.

עודד פורר: למה הוא מגיע עם תעודת מעבר.

עודד פורר: הוא בעייתי?

עודד פורר: זה בנוסף להשפלה שצריך בכל פעם לרוץ ולהוציא תעודת מעבר ולא לקבל דרכון כמו כל אזרח שזו זכותו.

עודד פורר: הצעת החוק הזו באה לתקן את העניין.

עודד פורר: הצעת החוק הזו אומרת כך, שר הפנים לא יסרב לתת דרכון לאזרח ישראלי רק מהטעם שהוא עלה לארץ.

עודד פורר: אתה יכול לסרב לו אם אתה חושב שיש שימוש לרעה בדרכון אתה יכול לסרב מכל טעם אחר.

דוד אמסלם: יש לשר שיקול דעת.

עודד פורר: אם יבוא מישהו ויגיד שיש לו מידע מודיעיני על פלוני אלמוני שהוא עברין או שהוא הולך לעשות שימוש לרעה בדרכון, שר הפנים, מהטעם הזה, יכול לשלול לו.

עודד פורר: אבל הוא לא יכול לשלול לו רק בגלל שהוא עולה חדש.

עודד פורר: עולה חדש הוא לא אזרח סוג ב' במדינת ישראל.

דוד אמסלם: אתה אומר שברירת המחדל היא לתת לו ואם יהיה מידע או סיבות או הנמקות לא לתת לו, אז יבואו לשר הפנים, יסבירו לו ואני מניח שיקבל את העמדה שלהם.

עודד פורר: צריך להבין גם שיש שונות במדינת ישראל בין החוקים.

עודד פורר: העולה צריך להיות 90% מהזמן בארץ כדי לקבל דרכון, אבל כדי לשלם מיסים רק 180 ימים, חצי מהזמן.

עודד פורר: נוצר מצב שאזרחים שעושים עליה משלמים מיסים בארץ, רשות המיסים ראוה שמקום מושבם הוא ישראל, אבל משרד הפנים אומר לו שהוא לא מקבל דרכון, הוא ינוע עם תעודת מעבר.

עודד פורר: אגב גם פסקי דין בעניין התייחסו לנושא ולשונות הבעייתית.

דוד אמסלם: אני מבין שתעודות מעבר מסרבלות להם את החיים.

דוד אמסלם: מעבר לכבוד, שהוא חשוב.

עודד פורר: מאוד.

עודד פורר: למשל שני עולים חדשים, הוא כבר ותיק ואשתו עולה חדשה.

עודד פורר: הוא בא עם שני הילדים שלו לנישואים השניים והיא הגיעה עם שני הילדים שלה לנישואים השניים והם החליטו שנוסעים לחופשה בכרתים.

עודד פורר: הזמינו כרטיסים, מגיעים לשדה התעופה באוגוסט.

עודד פורר: הוא בא עם הדרכון כי הוא ותיק והיא מגיעה עם תעודת מעבר.

עודד פורר: אומרים לו שהוא יכול לנסוע והיא לא, כי לכרתים, כשבאים עם תעודת מעבר צריך ויזה.

עודד פורר: אני לא מדבר רק על ההוצאות הכלכליות, על עוגמת הנפש, על זה שאתה עומד בשדה התעופה עם הילדים.

עודד פורר: על ההשפלה שאומרים לאזרח שהוא לא יכול לנסוע עכשיו כי הוא עולה חדש.

עודד פורר: זה לא יכול להיות במדינת ישראל.

עודד פורר: זה לא עומד בסעיף 6 לחוק יסוד כבוד האדם וחירותו, שמדבר גם על חופש התנועה.

דוד אמסלם: זה בסדר.

דוד אמסלם: אמרת מספיק.

דוד אמסלם: אנחנו לא צריכים להסתמך כרגע על עוד חוקי יסוד.

דוד אמסלם: זו הצעה חשובה והוגנת.

דוד אמסלם: תודה.

דוד אמסלם: כבוד השרה בבקשה.

סופה לנדבר: אדוני היושב-ראש, חברי חברי הכנסת.

סופה לנדבר: באתי לכאן כדי להגיד שאני נלחמתי על החקיקה הזאת בממשלה ואני בטוחה שזה חוק אחד מהחשובים לקליטת עליה ולעולים.

סופה לנדבר: אמר נכון חבר הכנסת עודד פורר, שהיה מנכ"ל משרד העלייה והקליטה ומכיר מקרוב את הפניות של עולים שמגיעים ומקבלים תעודת זהות.

סופה לנדבר: אגב, היום אנחנו נותנים תעודת זהות בשדה התעופה.

סופה לנדבר: אנחנו חושבים שכאשר בן אדם מקבל תעודת זהות הוא במקביל יכול לקבל דרכון.

סופה לנדבר: אין שום סיבה לא לתת לו דרכון.

סופה לנדבר: תעודת מעבר זה דבר זמני, זה סוג ב' כמו שאמר חבר הכנסת פורר, זה דבר שמפריע מאוד.

סופה לנדבר: אנחנו חיים בעולם גלובלי ואנחנו יודעים על אנשים שמגיעים כעולים חדשים, חלק מהמשפחה נשארת בארץ ואחד מהם מסתובב בעולם וממשיך את העסק.

סופה לנדבר: כדי להמשיך את העסק שלו הוא צריך את הדרכון.

סופה לנדבר: בגלל זה אני חושבת שאסור להחזיק את העולים במשך שנה עד שמקבלים תעודה.

סופה לנדבר: קבלתי פניה של ספורטאי שהגיע לכאן וצריך להשתתף בתחרויות.

סופה לנדבר: הוא צריך תעודת מעבר לפני דרכון ותעודת מעבר זה שלושה חודשים המתנה.

סופה לנדבר: האם הבן אדם בכלא?

סופה לנדבר: הוא קיבל אזרחות של מדינת ישראל הוא חייב לקבל גם דרכון.

סופה לנדבר: בגלל זה החקיקה הזאת חשובה לאלפי אנשים שכבר נמצאים כאן ורוצים להגיע למדינת ישראל כשרת העלייה והקליטה אני דואגת לאנשים האלה.

דוד אמסלם: תודה כבוד השרה.

דוד אמסלם: יש לי שאלה אליך חבר הכנסת פורר.

דוד אמסלם: אני מקבל את כל מה שאתה אומר אבל אנחנו צריכים לאפשר לגורמים גם להגיב.

דוד אמסלם: נניח שבן אדם נוחת בשדה התעופה, נותנים לו מיד תעודת זהות.

עודד פורר: אין כוונה שהוא יקבל דרכון בשדה התעופה.

דוד אמסלם: השאלה האם אתה מציע לתת למערכות חודש להתארגן?

עודד פורר: לא נלך לרב אם צריך עכשיו לתת זמן לבדיקה.

עודד פורר: זה בהחלט סביר.

סופה לנדבר: נניח עולים שמגיעים לכאן, לפני שאנחנו מאשרים להם אישור כניסה למדינת ישראל הם מביאים תעודת יושר.

סופה לנדבר: זאת אומרת המטרה צריכה לתת להם את תעודת היושר.

דוד אמסלם: האם עולים שמגיעים לארץ, לפני שהם מגיעים - - -

עודד פורר: הם לא מקבלים אשרת עליה אם הם לא מביאים תעודת יושר מהמשטרה המקומית במקום מגוריהם.

דוד אמסלם: השאלה מתי בארץ יודעים שהם מגיעים.

סופה לנדבר: בטח שיודעים.

סופה לנדבר: יש רשימות.

עודד פורר: קורה שנוחת מישהו שכבר פתח תיק עליה ופתאום נוחת בשדה התעופה.

עודד פורר: אבל רוב העלייה, 90% מהעולים, אנחנו יודעים לפני שהם מגיעים.

עודד פורר: אני יודע כמה ינחתו בחודש הבא.

דוד אמסלם: השאלה היא אחרת.

דוד אמסלם: נניח הוא מחליט לעלות על דעת עצמו.

עודד פורר: הוא לא יכול, הוא חייב לקבל אשרה.

דוד אמסלם: לוקח מזוודה, נוחת בארץ, בא למשרד הפנים ואומר שלום אני יהודי.

עודד פורר: משרד הפנים שולח אותו לסוכנות היהודית לפתוח תיק עלייה.

עודד פורר: הוא צריך להתחיל את הטיפול כעולה חדש.

עודד פורר: זה יותר מסובך כשעושים את זה בארץ כי מבקשים ממנו מסמכים ממדינת האם.

דוד אמסלם: הבנתי.

דוד אמסלם: זה בדרך-כלל מקרה מאוד קיצוני.

עודד פורר: אין לי כוונה שמחר ניתן דרכונים בשדה התעופה.

עודד פורר: הכוונה שיגיע עולה, יסתדר תקופת זמן קצרה ואז הוא צריך לצאת מכל מיני סיבות.

<אלי לוי: אלי לוי מרשות האוכלוסין.

<אלי לוי: אני מבקש קודם כל להגיב לדברים שנאמרו, חלק מהדברים לא מדויקים.

<אלי לוי: דבר ראשון זו לא תקנה שלנו משנת 64 זו החלטת ממשלה משנת 64 שקובעת שדרכון לא יינתן בשנה הראשונה.

<אלי לוי: דבר שני, אנחנו לא מבקשים 90% מהזמן אלא 75% מהזמן.

עודד פורר: בשנה הראשונה 90% מהזמן.

<אלי לוי: בהמשך להחלטה משנת 64 יש גם את תיקון חוק הדרכונים משנת 2002 שם גם נאמר על הנושא של העולים החדשים, ששר הפנים רשאי לא לתת דרכון למי שלא משתקע בישראל ובנימוקים ובדברי ההסבר ב-2004 נתן את הסיטואציה שבשנה הראשונה לא יקבל דרכון ולאחר השנה יקבל דרכון בתוקף לחמש שנים במידה והוא משתקע ואם הוא לא משתקע יחזור ויקבל תעודה.

<אלי לוי: כלומר דברים נאמרו גם בשנת 2002.

דוד אמסלם: אני מניח שכשבאו לחוקק את החוק אז לקחו את ההחלטה - - -

<אלי לוי: הייתי חלק מההליך של שינוי החוק.

<אלי לוי: הנושא עלה לדיון ב-2002 וגם בשנת 2004 יש עוד החלטת ממשלה.

<אלי לוי: יש את סעיף 4 לחוק הדרכונים מ-2002 והחלטת ממשלה ב-2004 שאומרת באיזה מקרים אפשר לתת דרכונים לעולים חדשים שלא משתקעים או שטרם חלפה שנה.

עודד פורר: זו נקודה חשובה.

<גלעד קרן: סעיף 4 מדבר על הענקת דרכון לתקופה קצרה יותר.

<גלעד קרן: הוא לא מדבר על לא להעניק דרכון.

עודד פורר: ניתן חריג לשר הפנים שאם תינתן המלצה של שני שרים על כך שאותו אדם תרם תרומה מיוחדת למדינת ישראל, שר הפנים יוכל לתת.

עודד פורר: זה פתח לסחר בדרכונים.

דוד אמסלם: אנחנו מכירים את הנושא ואת ההיסטוריה.

דוד אמסלם: מה העמדה שלכם לגבי הנושא?

<אלי לוי: נכון לעכשיו אנחנו לא מתנגדים.

דוד אמסלם: שאלה אחת, קבלתי טלפון לפני כמה חודשים מגברת שעלתה מצרפת וחמיה עלה אתה.

דוד אמסלם: היא סיפרה שהחם נסע אחרי חודשיים לראות את הילדים וכשחזר אמרו לו שאין לו קופת חולים כי הוא לא נשאר שנה ברצף.

דוד אמסלם: אז מה?

דוד אמסלם: הוא לא יראה את הנכדים שנה?

דוד אמסלם: מה הקשר?

דוד אמסלם: מה אזרח ישראלי היה עושה?

דוד אמסלם: צרפת מדינה חזקה והוא איש בעל אמצעים כך שזה לא הסיפור של הכסף, אבל הוא הרגיש בושה.

דוד אמסלם: מה רוצים ממנו?

דוד אמסלם: שלא יצא מהארץ שנה?

דוד אמסלם: האם זה קשור אליכם?

דוד אמסלם: למשרד הרווחה?

<קריאה: לביטוח לאומי.

<אלי לוי: באותו נושא, בסיפא, אמרת שלא רוצים שיצא מהארץ במשך שנה, אז לא.

<אלי לוי: בגלל זה לא מבקשים שנה ברציפות אלא חלק מהזמן.

דוד אמסלם: האם אני יכול להרחיב את זה לכל הנושא של הזכאות?

<גלעד קרן: דרכונים - - -

איתן ברושי: בן גוריון היה במקרה הזה אומר, להחליף את היועצים.

דוד אמסלם: משטרת ישראל?

דוד אמסלם: באתם לדיון כדי להתייחס לנושא?

<דקלה פוגל: הוזמנו לדיון.

דוד אמסלם: ואין לכם מה לומר?

<דקלה פוגל: לא.

דוד אמסלם: מבחינת

דוד אמסלם: כם הכול מצוין בחוק?

<דקלה פוגל: מדובר בהצעת חוק שאושרה על-ידי ועדת שרים.

דוד אמסלם: אז באופן פורמלי באתם בגלל שהוזמנתם.

<גלעד קרן: נאמר על-ידי השר שענה להצעה בתשובת הממשלה בקריאה הטרומית, שיש עמדה מסורתית של המשטרה שמתנגדת לתיקון הזה.

<גלעד קרן: שהתנגדה בעבר לתיקון הזה.

<גלעד קרן: הוועדה רוצה להבין למה התנגדתם עד היום?

דוד אמסלם: קודם כל, כשמזמינים אתכם תבואו בזמן.

<דקלה פוגל: אנחנו מתנצלים, התעכבנו בחוץ בגלל אישורים.

דוד אמסלם: דבר שני, אני מצפה מפקידים, לא שתתנגדו לחוק, אחרי שהבנו שזה החוק הכללי אנחנו כאן כדי לסדר אותו, כדי לעשות תיקונים.

דוד אמסלם: לדעתי זה גם מחובתה של המשטרה, אם למשל אחד מראשי הפשע המאורגן רוצה לעלות למדינת ישראל, למשטרה יש מה לומר בעניין.

דוד אמסלם: קבלתם מידע לגביו ואתם לא רוצים שיעלה ואתם אולי רוצים להצר את צעדיו, זה נשמע לי הגיוני.

דוד אמסלם: מה אתם אומרים?

דוד אמסלם: לפני זה, מה התפקיד שלכם במשטרה?

<רונן שי: רונן שי, חטיבת מודיעין.

<דקלה פוגל: דקלה פוגל, יועצת משפטית של המשטרה.

דוד אמסלם: ואין לכם התייחסות לנושא?

<דקלה פוגל: בהיבט המשפטי אין לנו התייחסות.

דוד אמסלם: אני מופתע מהתשובה שלכם.

דוד אמסלם: אגב, אני מניח שמהיום אני לא אזמין אתכם לשום דיון אם אני מעביר את זה בוועדת שרים, משום שאתם מיותרים.

דוד אמסלם: אם זה עבר בוועדת שרים ולכם באוטומט אין מה לומר, אז חבל שתבואו.

<גלעד קרן: למה התנגדו עד היום?

<גלעד קרן: אם יש חשש אנחנו רוצים לשמוע מה החשש.

דוד אמסלם: זה לא חשוב.

דוד אמסלם: אם הם לא מוצאים לנכון להגיד מה העמדה המקצועית שלהם, זה בסדר.

דוד אמסלם: מישהו נוסף מהדרג המקצועי?

<יהודה שרף: אנחנו מסכימים עם כל הברה של הצעת החוק.

<אלי לוי: אני מבקש להתייחס למשהו נוסף.

<אלי לוי: גם במידה ויאושר והכול עולה, צריך לראות מה עושים אחר-כך, כשאותו עולה קיבל דרכון, יצא והוא לא חוזר להשתקע.

<אלי לוי: צריך לתת את הדעת גם על זה.

עודד פורר: מה קורה לי אם אני עוזב את הארץ?

<אלי לוי: כל עוד הדרכון תקף אז בסדר.

<אלי לוי: אבל אם אדם הגיע לארץ ועזב אחרי יומיים ויש כאלה מקרים, הוא לא גר בארץ עשר שנים ובא לבקש דרכון.

<אלי לוי: מה עושים במקרים האלה.

דוד אמסלם: אני מתחבר למה שאתה אומר.

דוד אמסלם: במדינת ישראל אנחנו מקבלים כל יהודי.

דוד אמסלם: הכוונה שלנו היא שהוא יחיה במדינת ישראל.

דוד אמסלם: אין לנו עניין לתת הטבות ליהודים בעולם שרוצים לנצל את מדינת ישראל.

דוד אמסלם: אז אנחנו בשלב הראשון מקבלים ומכבדים אותו ולא מפשפשים יותר מידי בסיבות לבואו.

דוד אמסלם: צריך לתת לו תעודת זהות ודרכון.

דוד אמסלם: אם אתה ישראלי ונעלמת מהמדינה 20 שנה זה סיפור אחד.

דוד אמסלם: אבל אם אתה עולה שבאת לארץ, היית פה חודש ואחרי זה נעלמת ל-20 שנה זה סיפור אחר.

עודד פורר: החוק לא קובע לכמה זמן תוקף הדרכון שיינתן בראשונה.

עודד פורר: אני לא נכנס לשיקול הזה של שר הפנים.

עודד פורר: אני מקבל את זה שתיתן תוקף לשנה שנתיים בשלב הראשון ואחר-כך יבוא להאריך ויבדקו.

דוד אמסלם: אני מציע שקודם כל, כשהעולה בא לארץ, הוא יקבל דרכון כמו כל אזרח.

דוד אמסלם: אני חושב שזה גם עניין של כבוד.

דוד אמסלם: אתה קודם כל מכבד אותו ולא מתחיל לחשוד בו עוד לפני שנחת בארץ.

דוד אמסלם: נניח שהוא מקבל דרכון לעשר שנים ומסתבר אחרי עשר שנים שהוא בכלל לא היה פה והוא בא לחדש אותו, אז יאמרו לו בחידוש שהוא בכלל לא היה פה ואז באמת אין סיבה לתת למישהו, בגלל שהוא יהודי, לטייל בארץ עם דרכון ישראלי, כשהוא לא אזרח ישראלי בפועל, הוא לא נמצא פה באמת.

איתן ברושי: אדוני היושב-ראש, חברי כנסת ושותפים לדיון.

איתן ברושי: נקודת המוצא שלי היא לא שאלת הדרכון אלא שאלת עידוד העלייה והדרכון הוא חלק מזה.

איתן ברושי: היה יום עיון ברופין, יש הרבה לקחים מקליטת העלייה במשך כל השנים.

איתן ברושי: אבל בלי קליטת עליה ישראל הייתה הרבה פחות חזקה וצריך לעודד את העלייה.

איתן ברושי: בישראל היום הקהילה הגדולה בעולם אבל רוב היהודים לא בישראל, הרבה בזכות העלייה מברית המועצות לשעבר.

איתן ברושי: לצערנו, היקף העלייה היום הוא קטן ולעיתים הוא מתקזז לצערי עם הגירה שלילית.

סופה לנדבר: 30,000 זה קטן?

איתן ברושי: זה לא ביקורת על משרד הקליטה.

איתן ברושי: קטן לעומת העלייה שהייתה.

איתן ברושי: זה לא ה-100,000 שהיה.

<יהודה שרף: 100,000 זו הייתה עלייה מבריחה ועכשיו יש עלייה מבחירה.

<יהודה שרף: זה ההבדל.

איתן ברושי: מה זה קשור לנתון שאמרתי על היקף העלייה שהוא קטן מידי?

דוד אמסלם: נסכם שקטן זה בעיני המתבונן.

איתן ברושי: אנחנו רוצים יותר עולים.

איתן ברושי: ישראל צריכה לגדול ולהתחזק ולדעת כל המפלגות ישראל צריכה להיות מדינה עם יותר יהודים בישראל.

איתן ברושי: לכן היעד הוא עלייה גדולה ולפי דעתי גם יותר מהר.

איתן ברושי: הזמן פועל לטובת מי שמשתמש בו נכון.

איתן ברושי: מה שחסר לי לפעמים אצל עובדי המדינה זו הראייה הכוללת.

איתן ברושי: השאלה היא לא רק מה נכון למשרד לביטחון פנים למשטרה ולפקיד זה או אחר, אלא מה נכון למדינת ישראל בעת הזו.

איתן ברושי: אם אנחנו רוצים להגדיל את העלייה, אם רוצים להקל על העולים, אם רוצים שנהיה קהילה יהודית חזקה וגדולה בישראל כדי להתמודד עם האתגרים של השנים הבאות, צריך להקל על הגעת יהודים לכאן בכל מיני דרכים.

איתן ברושי: עכשיו דנים על הדרכונים, אבל זה לא הדבר היחידי.

איתן ברושי: אני שואל את עצמי מה האיום שמממנו חוששים, לעומת זה מה התועלת שזה יביא.

איתן ברושי: לכן אני תומך בעניין ואני קורא גם לעובדי המדינה להשתחרר מהקיבעון ולשאול את השאלות כמו נניח שניתן דרכון ונניח שהוא לא יהיה פה, מה הסכנה?

איתן ברושי: לעומת זאת, רוב האנשים באים באמת להשתקע ויש להם דרכון וזה מקל עליהם אז כל הזמן לחשוב שמישהו גונב ובורח?

איתן ברושי: מפה אני הולך לדיון אחר, נדמה לעובדי המדינה שתפקידם לשמור על המדינה מהפוליטיקאים.

איתן ברושי: זאת אומרת אנחנו נבחרנו, אבל אתם שומרים על המדינה שאנחנו לא נזיק לה.

איתן ברושי: בדיוק הפוך ממה שהיה צריך להיות.

איתן ברושי: אתם צריכים לשאול איך אתם משרתים את המטרות הלאומיות.

איתן ברושי: זה היעד של המשרדים.

איתן ברושי: השאלה היא מה הנזק שיכול להיות לעומת התועלת שאפשר להביא.

איתן ברושי: במבחן הזה התועלת גדולה וההקלה חשובה.

איתן ברושי: תשמעו את מי שמייצג את העולים.

איתן ברושי: יש משרד כזה ויש את הסוכנות.

איתן ברושי: לכן אני קורא לקבל את ההחלטה ומה שחשוב לי הוא שתאמצו את התפיסה.

איתן ברושי: אתם לא מבינים את החשיבות של הרבה נושאים שקשורים ליום-יום של האנשים.

איתן ברושי: קשה להיות עולה בישראל וצריך להקל על זה כדי שיהיו פה יותר עולים וקליטתם תהיה יותר מהירה.

עודד פורר: אני מתחבר לכל הדברים שאמר חבר הכנסת ברושי.

עודד פורר: חשוב לומר שהמציאות השתנתה.

עודד פורר: בוועדה שלך עבר החוק הביומטרי, הדרכונים הולכים להיות ביומטריים.

עודד פורר: בסוף הדרכון הוא ביומטרי ולכן החשש מזיוף הדרכונים גם הולך ופוחת.

עודד פורר: אנחנו חיים בעולם אחר.

עודד פורר: טסים לארצות הברית ב-500 דולר, אנשים כל הזמן על הקו.

עודד פורר: ישראלים מנהלים עסקים בחו"ל וחיים פה.

עודד פורר: יש הרבה אנשי עסקים ישראלים שטסים ביום ראשון לחו"ל לעסקים שלהם וחוזרים לעשות שבת בבית.

עודד פורר: אני מקבל את מה שאמרת בהתחלה, מבחינתי אפשר להוסיף סעיף "ובלבד שעבר חודש מאז שעלה לישראל".

עודד פורר: לתת חודש לכל המערכות להסתנכרן.

דוד אמסלם: אני מציע שניתן חודש כדי לתת למערכות להתארגן.

דוד אמסלם: אני חושב שצריך לתת לו דרכון לחמש שנים.

דוד אמסלם: אם במשך חמש השנים הוא לא נמצא, אז כנראה הוא לא פה.

סופה לנדבר: אתה יודע שבעולם מסתובבים היום המון ישראלים שיש להם גם דרכון, גם אזרחות כפולה.

דוד אמסלם: עשיתי הבחנה.

דוד אמסלם: כשאתה ישראלי אני לא שולל ממך את הדרכון אם אתה לא פה, כי נולדת פה.

דוד אמסלם: מדינת ישראל היא המדינה של כל היהודים בעולם.

דוד אמסלם: יהודי שמרגיש שזה המקום שלו, בא לחיות כאן.

דוד אמסלם: כשהוא בא לחיות כאן, אם הוא איש עסקים, אבל אם כל המטרה היא שהוא לא בא לחיות פה, אז אנחנו יכולים לקבל החלטה לתת דרכונים לכל היהודים בעולם רק כי הם יהודים.

דוד אמסלם: אני חושב שזה לא צריך להיות כך.

דוד אמסלם: אני גם לא אוהב אנשים שעושים "סיבוב" על המדינה.

דוד אמסלם: אנחנו אנשים טובים, מדינה פתוחה לא בודקים את היהודים, להפך, יש לנו עניין שכל היהודים יבואו לפה.

דוד אמסלם: תבואו, תחיו פה, אבל אל תעשו עלינו סיבוב.

דוד אמסלם: לדעתך זה יפריע באיזשהו מקום?

עודד פורר: אתה יוצר מצב שאזרח א' יבדקו אותו בצורה אחת ואזרח ב' יבדקו אותו בצורה אחרת.

דוד אמסלם: הוא מקבל דרכון רגיל והוא בא לחדש אחרי חמש שנים ומסתבר שכלל לא היה כאן במשך ארבע וחצי שנים.

עודד פורר: כשאני אבוא לחדש דרכון, אף אחד לא ישאל אותי את השאלה הזאת.

דוד אמסלם: פעם אחת.

דוד אמסלם: הרי אם אנחנו נותנים לו את הדרכון הראשון לחמש שנים, השני יינתן רגיל.

עודד פורר: החשש הוא לא שיש לו דרכון או אין לו דרכון.

עודד פורר: הדרכון זה לא איזו פריבילגיה.

דוד אמסלם: דווקא כן.

דוד אמסלם: אחרת הוא לא היה מבקש את זה.

עודד פורר: הוא מבקש את זה כדי שיהיה לו חופש תנועה כישראלי.

עודד פורר: החוק הזה לא גורע מהיכולת של שר הפנים מלסרב לתת דרכון כי בא מישהו שניצל את הדרכון לרעה.

עודד פורר: הייתי משאיר את זה לשיקול הדעת של שר הפנים.

עודד פורר: עכשיו מה שיקרה הוא שכל אחד יתחיל לספור את הימים שלו, ביטוח לאומי, משרד הפנים.

עודד פורר: מבחינתי אפשר לתת בהתחלה רק לשנתיים שלוש.

דוד אמסלם: אני לא מסכים אתך בעניין הזה אבל אני מכבד אותך בגלל שבמסגרת שיקול הדעת יש הרבה שיקולי דעת.

דוד אמסלם: במקרה הזה אני רוצה לצמצם את שיקול הדעת.

דוד אמסלם: יכול להיות שיבוא שר פנים שיגיד אם שנתיים וחצי הוא לא פה, שזה מחצית מהזמן, אז לא.

דוד אמסלם: אני לא יודע מי ישב שם מחר.

דוד אמסלם: אבל אני אומר היות וזו קריאה טרומית, תחשבו על זה.

דוד אמסלם: אני דווקא רואה את זה כהגנה על העולים.

דוד אמסלם: אתה יכול לומר שיהיה פה 80% מהזמן, תן כמה זמן שאתה רוצה, אבל בגדול אני חושב שאנחנו, כמדינת ישראל, המטרה שלנו היא קודם כל לעודד את כל היהודים בעולם לבוא לישראל.

דוד אמסלם: לכבד אותו מהרגע שהוא מגיע, אבל מי שרוצה לעשות עלינו תרגילים, לא אצלנו.

דוד אמסלם: גם אם הוא יהודי.

דוד אמסלם: זה הרעיון.

דוד אמסלם: אנחנו לא עד כדי כך טיפשים.

עודד פורר: על זה אין מחלוקת.

עודד פורר: אני מוכן לחשוב על זה בין הראשונה לשנייה שלישית.

עודד פורר: את ענין החודש אני בעד להוסיף, אני גם חושב שזה נכון.

עודד פורר: גם בניסוח הזה, זה לא מוריד מסמכות שר הפנים להחליט שהוא נותן את הדרכון לשנתיים או לשלוש.

דוד אמסלם: לשר הפנים עדין יש כמובן שיקול דעת רחב בעניין בכל מיני נושאים, אנחנו לא יכולים למנוע את זה כי תמיד יש מקרי קיצון בהם השר צריך לקבל החלטה.

דוד אמסלם: תחושב על זה גם בצורה פרטנית כדי ששיקול הדעת לכל הצדדים יהיה מצומצם, שזו לא תהיה הסיבה הזאת.

<אייל סיסו: אייל סיסו ממשרד החוץ.

<אייל סיסו: אנחנו רוצים להגיד שעמדת משרד החוץ מצטרפת לעמדת משרד הפנים והסוכנות.

<אייל סיסו: יש לנו רק מספר סייגים בהתחלה.

<אייל סיסו: אנחנו נפגשים עם אלפי עולים שהגיעו לארץ ועזבו אחרי פרק זמן מאוד קצר.

<אייל סיסו: עושים תעודת מעבר, באים לשגרירות לחדש אותה ואנחנו בוחנים ובודקים את השהייה ורואים שהם בכלל לא היו בישראל, היו כחודש ימים ועזבו ולא חזרו.

<אייל סיסו: אנחנו מדברים על אלפים.

<אייל סיסו: בגרמניה היו כ-100,000 איש.

<אייל סיסו: יחד עם זה, חשבנו על זה יחד עם הגופים ושמנו על המשקל את העניין של אלה שעוזבים לעומת הקשיים שנערמים פה על העולים האחרים שנשארים, אני חושב שצריך להעביר את המשקל יותר על הקשיים.

<אייל סיסו: אנחנו חווים את הקשיים של אלה שרוצים לנסוע ולבקר את המשפחות שלהם ברוסיה למשל והם לא יכולים כי הם צריכים תעודת מעבר ואשרה.

<אייל סיסו: כשאנחנו מסתכלים על זה מול הנושא של עידוד עלייה, אנחנו חושבים שצריכים לקבל את החוק.

<אייל סיסו: אני מסכים שאפשר - - -

דוד אמסלם: על זה אמר ז'בוטינסקי, מוטב שיחטא הפרט מול החברה מאשר החברה מול הפרט.

<אייל סיסו: אם מדברים על החשש, אז אפשר באמת להגביל את הדרכונים, כשהם עולים לארץ, לתקופה של כשנתיים וברגע שישתקעו להאריך לעשר שנים.

סופה לנדבר: אני חושבת שאנחנו הולכים קצת יותר מידי רחוק.

סופה לנדבר: במדינות רבות אזרחות ודרכון זה הולך יחד.

סופה לנדבר: לא יכול להיות שמדינת ישראל מעניקה את האזרחות מיד ואחר-כך הוא צריך לחכות עד שהוא מקבל דרכון.

סופה לנדבר: משהו לא מסתדר לי פה.

סופה לנדבר: אם בן אדם מקבל אזרחות לפי חוק השבות, הוא צריך לקבל גם דרכון.

סופה לנדבר: זה דבר בירוקרטי שבמשך שנים גרם להמון נזק.

סופה לנדבר: אם המדינה נתנה לו אזרחות, הוא גם יכול לקבל את הדרכון.

דוד אמסלם: אני מסכים עם דברי השרה פרט לדבר קטן, אף יהודי בעולם לא מקבל אזרחות כמו שבישראל.

דוד אמסלם: חוק השבות לא קיים באף מדינה בעולם.

דוד אמסלם: לכן שם הפרוצדורה של האזרחות היא אחרת.

עודד פורר: אולי חשוב שנדע מה עובר עולה לפני שהוא מקבל את אשרת העלייה.

עודד פורר: זה לא שהוא בא, אומר אהלן ומקבל תעודה.

עודד פורר: הוא עובר תהליך בדיקה, גם של משרד הפנים.

דוד אמסלם: אנחנו תמימי דעים בעניין.

עודד פורר: מעניין אותי לשמוע לגבי החודש, אולי גם אפשר לוותר עליו.

דוד אמסלם: זה לא הסיפור.

<יהודה שרף: בוקר טוב.

<יהודה שרף: אנחנו שמחים שהדבר הזה עולה.

<יהודה שרף: אין לנו ויכוח עם הצעת החוק.

<יהודה שרף: אדוני היושב-ראש, עולה, לפני שעולה לארץ עובר סדרת בדיקות.

<יהודה שרף: אנחנו יודעים בדיוק מי הבן אדם, למי הוא משתייך, איפה למד, מה המקצוע שלו, אם הסתבך או לא, כל אלה אנחנו יודעים.

<יהודה שרף: אם חלילה מתגלה משהו, גב', דוריס ממשרד העלייה והקליטה מיד מקבלת את המידע ואנחנו עובדים יחד בשיתוף פעולה מלא, כולל עם משרד הפנים.

<יהודה שרף: אני אספר לך סיפור על היושב-ראש שלנו צ'ק רטנר אמריקאי מקליבלנד.

<יהודה שרף: היום שהוא קיבל את הדרכון הישראלי אחרי ששר הפנים אישר, היה יום חגיגה.

<יהודה שרף: הוא אחד היהודים המשפיעים ביותר בארצות-הברית במפלגה הרפובליקנית, למרות שהוא יהודי.

<יהודה שרף: דובר בכל הפדרציות, איך בזמן כזה מהיר מהרגע שעלה לארץ, הוא קיבל את הדרכון.

<יהודה שרף: זה רק מראה לך סימבולית, עד כמה הדרכון חשוב לעולה.

דוד אמסלם: הוא אמן, אתה יודע ששר הפנים יכול להוציא לאמנים וספורטאים.

עודד פורר: אני אומר למה לא חייבים את החודש הזה, לרמת הבדיקות הוא קיים.

עודד פורר: מבחינת הניסוח של החוק, השר לא יסרב כי הוא טרם השתקע אבל הוא יכול לסרב כי הוא עדיין בודק אותו.

דוד אמסלם: בכל אופן זה פרק זמן מאוד קצר, המערכות צריכות לבדוק אותו.

דוד אמסלם: לדעתי זה נכון, גם אם המשטרה לא מגיבה.

<גלעד קרן: בתוך 30 ימים?

דוד אמסלם: בתוך 30 יום.

דוד אמסלם: אם הכול בסדר הוא יכול לתת לו גם ביום הראשון אבל זה לא יכול לחרוג מעל 30.

עודד פורר: זה תיקון טוב.

<דוד גולדפרב: כדי לחדד לגבי הדיון שהיה קודם, צריך לזכור שהבסיס למדיניות הממשלה מאז שנות ה-60, היא מחוק השבות שמדבר על זה שאשרת עולה תינתן למי שברצונו להשתקע בישראל.

<דוד גולדפרב: הרצון הוא לוודא שאדם משתקע בישראל ולא נכנס ויוצא.

עודד פורר: על זה אין מחלוקת.

דוד אמסלם: על זה מושתת כל העניין.

דוד אמסלם: חוק השבות נחקק כשהיה מטוס ורבע במדינת ישראל.

דוד אמסלם: היום זה עולם אחר, עולם גלובאלי.

דוד אמסלם: אני אישית מכיר אנשים שטסים ביום ראשון לעבודה וחוזרים בחמישי.

דוד אמסלם: העולם התקצר ונהיה כמו עיר אחת.

דוד אמסלם: בסוף העבודה מכתיבה לך איך אתה מתנהל ברמה האישית.

דוד אמסלם: אלה המצבים שקורים בקצה, אפילו למספר אנשים, זה לא נעים.

דוד אמסלם: תחשוב על זה שמגיעים לשדה התעופה עם הילדים, פתאום אומרים בביקורת דרכונים אתה עם בעיה, חכה בצד, על לא עוול בכפו, הבן אדם לא עשה כלום.

דוד אמסלם: תחשוב מה קורה ברגעים האלה.

דוד אמסלם: בסך הכול נסע כמה פעמים וחזר, יכול להיות גם ששילם פה מיסים.

דוד אמסלם: יכול להיות שבא למילואים לחודשיים ויצא.

דוד אמסלם: זה מצב שצריך למנוע אותו.

דוד אמסלם: שאלתי את עצמי מה הנזק?

דוד אמסלם: שיהיה עוד יהודי בעולם שמתעופף עם דרכון ישראלי ולא כל-כך נמצא פה.

דוד אמסלם: אם הוא פושע, זה משהו אחר, גם אם הוא ישראלי זו בעיה.

דוד אמסלם: לכן אני לא רואה פה נזק.

דוד אמסלם: רציתי לשאול אתכם מדוע אתם לא יזמתם את הצעת החוק משום שאני מצפה חדשות לבקרים שגם תעברו אצלכם על הנהלים ועל החוקים, תסרקו אותם פעם לכמה שנים כדי בדוק אם הם רלוונטיים לתקופה.

דוד אמסלם: יכול להיות שהם כבר לא שייכים לתקופה.

דוד אמסלם: מבחינתי זה חוק אנכרוניסטי וצריך לשנות אותו אז אני שמח ומודה לחבר הכנסת פורר על היוזמה והחשיבה.

עודד פורר: ותודה לך שקבעת את הדיון בתחילת המושב.

עודד פורר: אני יודע שבלו"ז שלכם זה לא פשוט.

דוד אמסלם: כי אני חושב שזה אמור למנוע המון עוגמת נפש מאנשים טובים ופשוטים שבאים למשהו פשוט ומוצאים עצמם בסרט, לרוב הם גם לא יודעים טוב עברית כך שהם לא יודעים להתבטא.

דוד אמסלם: כל זה מתחיל מזה שהוא מרגיש מושפל ורצה בסך הכול לעלות לארץ ישראל.

<גלעד קרן: שתי הערות נוסח.

<גלעד קרן: לעניין התקופות הקצרות יותר, יש את סעיף 4 לחוק שאומר היום שאזרח ישראלי שלא השתקע בישראל, רשאי השר להנפיק לו דרכון לתקופה קצרה מעשר שנים השר יכול גם להאריך את התקופה לתקופות נוספות.

עודד פורר: על זה אין מחלוקת.

<גלעד קרן: מצד שני אני מציע לתקן בסעיף 4, בהמשך של אותו סעיף, כתוב שהוא רשאי להעניק לו דרכון לתקופה קצרה מעשר שנים או תעודת מעבר.

דוד אמסלם: לא.

דוד אמסלם: נניח שיש בן אדם שעלה לארץ ויש אתו בעיה.

דוד אמסלם: הוא רוצה לצאת, אז אתה נותן לו את תעודת המעבר כדי שיוכל לצאת, אלה אנשים שיש עניין לעשות עליהם זום, אבל חייבים לאפשר לו את היציאה.

<גלעד קרן: זה סותר את הסעיף.

<גלעד קרן: ההצעה כרגע אומרת שלא יסרב השר לתת דרכון למי שקיבל את אזרחותו לפי סעיף 2, שזה עולה חדש וטרם השתקע בישראל.

<גלעד קרן: יש סתירה.

עודד פורר: ואם הוא ביקש תעודת מעבר?

<גלעד קרן: בסעיף 4 נכתוב שזה בכפוף לסעיף 6(א).

<גלעד קרן: אם זה עולה חדש, הוא יוכל לקבל דרכון.

דוד אמסלם: אתה תנסח את זה כך, בקטע הזה תמחק אולי את "תעודת מעבר" ותשים נקודה.

דוד אמסלם: במידה והשר יחליט על פי שיקול דעתו לא להעניק לאותו עולה דרכון, אז הוא ינפיק לו תעודת מעבר.

<גלעד קרן: אנחנו נכפיף את סעיף 4 לסעיף 6(א).

דוד אמסלם: אפשר להרחיב בעוד חצי מפשט כדי להבהיר שהכול יהיה ברור, גם לשופט, כדי שלא ייקח את זה לאן שהוא רוצה.

<דסי צנגן: - - - עצם הסמכות לתת תעודת מעבר.

<דסי צנגן: אזרח שלא השתקע בישראל זה לא בהכרח עולה חדש.

<גלעד קרן: לכן אני אומר שזה בכפוף לסעיף 6(א).

דוד אמסלם: תסבירי את זה בבקשה.

<דסי צנגן: יש אנשים שמתאזרחים בישראל ולא לפי חוק השבות.

<דסי צנגן: לכן התיקון נועד לעולים חדשים.

<דסי צנגן: אם לפי דעת היועץ המשפטי צריך למחוק - - -

<גלעד קרן: אמרתי שלא נמחק, שנכתוב בכפוף לאמור בסעיף 6(א).

<דסי צנגן: אז צריך לראות איך זה מתיישב עם ההצעה של היושב-ראש לגבי מה עושים אחרי חמש שנים.

דוד אמסלם: זה כרגע לא מונח לפנינו.

דוד אמסלם: אחרי זה נחשוב על זה.

דוד אמסלם: למשפטנים יש טכניקה, הם בונים סעיף ואחרי זה יש עוד סעיף אחר, בכלל לא חשוב, מפנים לסעיף ההוא ובסוף, מרוב סעיפים, אתה כבר לא יודע מה כתוב.

דוד אמסלם: הם היחידים שמבינים.

דוד אמסלם: מבחינתי אין מקרה יוצא מידי פשוטו, להפך, אני לא חושב שאנחנו כרגע רמב"ם או רש"י שכל מילה של תיבדק בדקדוק.

דוד אמסלם: אני בעמדה בחקיקה להרחיב את העברית כדי שהשופט שישב בדיון הזה בעוד שלוש שנים יבין מה אנחנו חשבנו.

דוד אמסלם: לא מה הוא רוצה, אלא באמת מה אנחנו רצנו.

דוד אמסלם: ככל שנרחיב במילים, כך הוא יבין יותר.

דוד אמסלם: לכן אני בעמדה שתרחיב את זה כדי שיהיה ברור שאנחנו מדברים על הסיטואציה הזו כפי שהצגנו אותה בדיון.

דוד אמסלם: במידה והשר יחליט שהוא לא נותן למישהו דרכון בגלל שיקול הדעת, אז בוודאי הוא מנפיק לו תעודת מעבר כדי שיוכל להתנועע.

<גלעד קרן: הוא יכול גם לסרב להעניק לו תעודת מעבר.

<גלעד קרן: הוא לא חייב להנפיק לו.

עודד פורר: המטרה של החוק היא לשלול את שיקול הדעת של השר מזה שיבוא להגיד לו, רק עשית עלייה, אתה לא מקבל דרכון.

עודד פורר: את זה הוא לא יכול לעשות.

דוד אמסלם: תקריא את החוק בבקשה.

<גלעד קרן: מלבד התיקונים שדברנו עליהם עכשיו בסעיף 4, אני אקריא את תיקון סעיף 6 כפי שהציע המציע.

<גלעד קרן: "בחוק הדרכונים, התשי"ב–1952, בסעיף 6, האמור בו יסומן "(א)" ואחריו יבוא: (ב) על אף האמור בסעיף קטן (א), לא יסרב השר ליתן דרכון למי שקיבל את אזרחותו לפי סעיף 2 לחוק האזרחות, התשי"ב–1952 (בסעיף זה – עולה), בשל כך בלבד שטרם השתקע בישראל.

<גלעד קרן: " אני מציע להוסיף: "הדרכון כאמור יונפק לעולה בתוך 30 ימים מיום קבלת אזרחותו".

דוד אמסלם: בסדר גמור.

דוד אמסלם: מי בעד החוק כפי שהוקרא כרגע, שירים את ידו?

דוד אמסלם: בעד – 2

דוד אמסלם: נמנעים – אין

<אלי לוי: לא הבנתי את החלק האחרון שהוספת.

<גלעד קרן: שדרכון כאמור יוענק לעולה בתוך 30 ימים.

<אלי לוי: אני הבנתי מהדיון שרק אחרי חודש הוא יוכל להגיש בקשה.

דוד אמסלם: בלי קשר להגבלה הזאת, כמה זמן לוקח להנפיק לו את הדרכון?

<אלי לוי: מבחינתי ברגע שהוא הגיש את הבקשה, זה מידי.

דוד אמסלם: גם אם אני רוצה היום להוציא דרכון אני צריך למלא דרכון ושולחים לי הביתה, זה לוקח כמה ימים.

<אלי לוי: נכון, אבל זה לא מתעכב כדי לבדוק משהו.

<אלי לוי: אתם נתתם את הפתח של ה-30 יום מיום העלייה שאם למישהו תהיה מניעה לתת לו דרכון, הוא יוכל לעדכן.

דוד אמסלם: אני רוצה לחדד את העניין ולומר ש-30 היום היא רק סוגיית שיקול הדעת.

דוד אמסלם: עזוב את הקטע הטכני כמה זמן לוקח להוציא דרכון.

דוד אמסלם: אולי מחר למדינת ישראל ייקח חודש להוציא דרכון לכלל האזרחים.

דוד אמסלם: ההחלטה היא שתוך 30 יום הוא יוכל להגיש את הבקשה.

<קריאה: הם לא יבדקו לפני שהוא מגיש בקשה.

דוד אמסלם: אז איך ננסח את זה שהכוונה היא שהמערכות יעשו את הבדיקה, האם יש להם תגובה לגבי - - -

<גלעד קרן: היום הוא מקבל את תעודת המעבר אם אני מבין נכון, בנתב"ג.

<קריאה: לא.

<גלעד קרן: מתי הוא מקבל?

דוד אמסלם: כמה זמן לוקח להנפיק את זה.

דוד אמסלם: נניח עולה הגיע לארץ, אין לנו מגבלה ואין לנו כלום.

דוד אמסלם: כמה זמן עובר עד שיש לו דרכון ביד?

<אלי לוי: כמו לכל אזרח אחר.

<אלי לוי: שבוע עד עשרה ימים.

דוד אמסלם: אם כך זה בסדר, איפה הבעיה?

דוד אמסלם: אתה רוצה 30 יום פלוס עשרה ימים?

<אלי לוי: לא.

<אלי לוי: הבנתי שהם רוצים את 30 היום האלה, אם יש לגוף אחר או משרד ממשלתי איזושהי מניעה, שיהיה להם זמן להעביר לנו את המידע.

דוד אמסלם: זאת אומרת שאתה אומר שאתה צריך כמה ימים לבדוק.

<אלי לוי: אני לא הולך לבדוק.

דוד אמסלם: אז אני אעשה הפוך.

דוד אמסלם: אני צריך כמה ימים להתארגן כדי לפזר את המידע לאחרים.

דוד אמסלם: לא אתה.

דוד אמסלם: הוא צריך לפזר לכמה תחנות, אני מניח למשטרה, משרד החוץ, לשב"כ, למוסד.

דוד אמסלם: אלה הגופים הרלוונטיים.

דוד אמסלם: גם הם פקידים, הם צריכים לענות לך, עד שקוראים, מעבירים למנהל, האם 30 יום מספיקים לפרוצדורה הזאת?

דוד אמסלם: אם אתה רוצה 30 יום פלוס עשרה ימים לדרכון עצמו, זאת אומרת לתת לשיקול הדעת 30 יום פלוס קטע טכני.

דוד אמסלם: נעשה את זה 45 יום.

דוד אמסלם: זו קריאה ראשונה, אני מציע שתקבע עם עודד, מבחינתי כל מספר זוכה.

דוד אמסלם: מבחינת העולה זה פחות חשוב בגלל שאני חושב שהוא מבין את העניין וכבודו לא נרמס וזה הרעיון.

דוד אמסלם: תשאיר את זה בינתיים 30 יום כמו שזה.

עודד פורר: הרי מה הוא יעשה, הוא יקבל פניה, יפנה למשטרה, ברוב המקרים כנראה לא יקבל תשובה.

דוד אמסלם: הוועדה אישרה את הצעת החוק לקריאה ראשונה.

דוד אמסלם: תודה לחבר הכנסת עודד פורר.

דוד אמסלם: תודה לכולם הישיבה נעולה.